התובע: אני מגיש לביהמ"ש גליון רישום פלילי.
הגענו להסדר לגבי רכיב הקנס, הגענו לעונש מוסכם של 3 שנות מאסר בפועל החל מיום מעצרו, 25.7.2005, מאסר מותנה וקנס בסך 20,000 ש"ח, שישולם ב-4 תשלומים.
מדובר בעבירה של יבוא של סם מסוכן קוקאין במשקל של 960 גר'.
ביהמ"ש יודע היטב את הפסיקה בעניין זה. סם זה נשלח לארץ כדי שיאסף ע"י הנאשם באמצעות הדואר. הנאשם התחזה לאחר ואסף את הסם בסניף הדואר, ושם הוא נעצר.
מדובר בכמות גדולה של סם מסוכן, והרווח הוא עצום ממכירתו. היה עירוב של מספר אנשים, והיבוא הוא תחילתו של הפצת הסם.
שאר שותפיו של הנאשם לא נתפסו, הנאשם לא הצביע עליהם.
הנימוקים לקולא: הנאשם הודה, כמעט חסר עבר פלילי. ניהול תיק זה היה מצריך הבאת עדים מחו"ל. רף העונש היה בין 2-4, והקנס מהווה רכיב בענישה. הקנס הוא מחוייב המציאות כי יש להכות בכיס של מי שציפה לעשות רווח מסמים.
אבקש לכבד את ההסדר. אציין שזה לא רף הענישה במקרים כאלה. יש כאן נסיבות מיוחדות.
אבקש צו להשמדת הסמים.
אני מצטרף לדברי חברי ואבקש לכבד את הסדר הטיעון.
מדובר בעבירה בזויה, מכת מדינה ויש לתת לה ענישה מתאימה. אך ביהמ"ש יודע שכאשר הצדדים מגיעים להסדר טיעון לא תמיד כל הפרטים גלויים בפני ביהמ"ש. בידי התביעה להכין ולחזור מכתב אישום, מכאן שהפרקליטות שקלה והגיעה למסקנה שבנסיבות של תיק זה (ולא כתקדים לענישה מסוג זה), זהו העונש הפרופורציונלי בנסיבות תיק זה.
מדובר בנאשם ללא עבר פלילי. לא מדובר באדם רודף בצע. זו עבירה יחידה שלו. בגלל הימורים הוא נקלע לשוק האפור בצורה איומה מאוד. הנאשם ניסה לחיות מהכסף שהיה אמור להרוויח, ולא לעשות רווחים.
עצם הגעתו לסניף הדואר מראה כי הוא 'הסרדין' בשרשרת. נכון שביהמ"ש צריך להלחם בכל חוליות השרשרת, אך יש לנו כאן את האיש מלמטה.
לעיתים מי שמפעיל את ההימורים קשור גם לעבירות סם. הנאשם לא הצביע על אחרים מפאת פיקוח נפש.
הנאשם נעצר ב"ניצן". הוא בא ממשפחה משכילה. אני מגיש לביהמ"ש תעודות על קורסים שעשה הנאשם: כמו "אתיקה", "שליטה", "תקשורת" ועוד.
ברגע שמשפחת הנאשם נכנסה לעובי הקורה, הרי שהיא תרתם ותעזור לנאשם. חובותיו של הנאשם שולמו לגורמים בשוק האפור. הנאשם יוצא עכשיו לדרך חדשה.
הסיכוי שהוא יחזור עוד פעם לעבירה זו הוא קטן. לאחר שהוא ישתחרר הוא כנראה יתחתן, ויעבור לגור בחו"ל עם אחיו, שם יש עסק.